Cecilie Daae

Cecilie Daae (født 15. april 1962 i Stryn) er en norsk lege. Hun er direktør for det statseide forskningsinstituttet Nasjonalt kunnskapssenter om vold og traumatisk stress (NKVTS) fra 2023. Hun har tidligere vært assisterende helsedirektør og fungerende helsedirektør i Helsedirektoratet, direktør for Direktoratet for samfunnssikkerhet og beredskap (2015–2020) og administrerende direktør i Helse Nord RHF (2020–2022).

Karriere

Hun tok medisinsk embetseksamen ved Universitetet i Oslo i 1990, har mastergrad i helseadministrasjon fra UiO, ble godkjent som spesialist i allmennmedisin i 2001 og har gjennomført FHS/Sjefskurs ved Forsvarets høgskole.

Hun gjennomførte turnustjeneste ved Bjerke Helsesenter og Lovisenberg sykehus (1990–1992) og arbeidet deretter som assistentlege ved Aker sykehus (1992–1993), som forsker ved Seksjon for helsetjenesteforskning ved Statens institutt for folkehelse (1993–1994), som allmennlege/bydelslege i Oslo (1994–2000) og som lege/administrerende overlege (leder) ved studenthelsetjenesten ved Universitetet i Oslo (2000–2007).

Daae hadde fra 2007 til 2015 flere lederstillinger i Sosial- og helsedirektoratet/Helsedirektoratet, først som avdelingsdirektør i avdeling for sykehustjenester fra 2007, deretter som divisjonsdirektør for divisjon for spesialisthelsetjenester fra 2011 og assisterende helsedirektør 2014–2015. I Helsedirektoratet hadde hun blant annet ansvar for etatsstyring av Nasjonalt kunnskapssenter for helsetjenesten og direktoratets arbeid med blant annet nødnett og nasjonalt system for vurdering av nye metoder og legemidler i spesialisthelsetjenesten. Hun var i perioder også fungerende helsedirektør.

Hun var direktør for Direktoratet for samfunnssikkerhet og beredskap (DSB) fra 2015 til 2020, og var dermed den andre direktøren for etaten som ble opprettet i 2003. Direktoratet er underlagt Justis- og beredskapsdepartementet.

Hun var administrerende direktør i Helse Nord RHF 2020–2022. Hun tiltrådte i stillingen rett før koronapandemien. Som administrerende direktør i Helse Nord var hun medlem av Beslutningsforum, som beslutter hvilke behandlinger som skal tilbys i spesialisthelsetjenesten.

I 2023 ble hun ansatt som direktør for det statseide forskningsinstituttet Nasjonalt kunnskapssenter om vold og traumatisk stress (NKVTS).

Bakgrunn
Hun tilhører embetsmannsslekten Daae og hennes far, farfar og oldefar var alle leger. Hun er datter av dr.med. og forsker innen klinisk kjemi Ludvig N.W. Daae og psykolog Aud Fossen, og er tippoldebarn av statsråd Ludvig Daae. Hun ble gift med professor dr.med. Arild Bjørndal.

Bibliografi
Tor Claudi, John G. Cooper, Cecilie Daae (2000). «Er diabetesbehandling for vanskelig for allmennpraktikeren alene?». Tidsskr. nor. lægeforen. 120: 2678–2682
Hege Kornør; Lars Weisæth; Dagfinn Winje; Øivind Ekeberg; Cecilie Daae; Elisabeth Swensen; Hilde Tinderholt Myrhaug; Sari Susanna Ormstad (2006). Psykososiale tiltak ved store ulykker og katastrofer.

 Referanser 

 Eksterne lenker 


Kategori:Norske embets- og tjenestemenn
Kategori:Norske leger
Kategori:Norske helseledere
Kategori:Personer tilknyttet Nasjonalt kunnskapssenter om vold og traumatisk stress